આવો જ કિસ્સો સાણંદ શહેરમાં પણ બન્યો હતો. સાણંદની નવદુર્ગા સોસાયટીમાં રહેતાં નિવૃત્ત સરકારી કર્મચારી ગોરધનભાઈ જાદવ તથા તેમનાં પત્ની અને નિવૃત્ત શિક્ષક ધનગૌરીબહેન ભવનાથ મંદિરમાં અવારનવાર બીલી ચઢાવવા જતાં હતાં. ગોરધનભાઈ દલિત હોવાની જાણ થતાં જ મંદિરના પૂજારીએ તેમને “આ મંદિર પ્રાઇવેટ હોઈ તમારે અહીં પ્રવેશ કરવો નહીં” તેમ જણાવી દીધું હતું. અસ્પૃશ્યતાનો શિકાર બનેલા ગોરધનભાઈએ આ બાબતે મંદિરના પૂજારી પર કેસ કર્યો છે. ધનગૌરીબહેન કહે છે, “અમે શાળામાં બાળકોને જ્ઞાન પિરસતાં જેમાં અસ્પૃશ્યતા નાબૂદીની વાતો કહેતાં, પરંતુ અહીં તો અમારે જ આવી સમસ્યાનો સામનો કરવો પડે છે.” ગોરધનભાઈનો કેસ હાલમાં કોર્ટમાં પેન્ડિંગ છે.